**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z., Ministerstvo školstva, vedy, výskumu a športu Slovenskej republiky (ďalej len „ministerstvo“) predkladá Návrh poslancov Národnej rady Slovenskej republiky Evy Smolíkovej, Andreja Danka, Tibora Bernaťáka a Tibora Jančulu na vydanie zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov, parlamentná tlač 774 (ďalej len „poslanecký návrh zákona“).

Ministerstvo k predloženému poslaneckému návrhu zákona uvádza:

**Všeobecne**

Cieľom poslaneckého návrhu zákona je podľa predkladateľov napomôcť implementácii elektronického vládnutia a elektronizácii ďalších služieb v školstve, najmä upraviť príslušné ustanovenia školského zákona tak, aby neboli prekážkou aplikácie zákona o e-Governmente. Zákon o e-Governmente ustanovuje riaditeľom základných škôl a stredných škôl ako orgánom štátnej správy v školstve povinnosť vykonávať verejnú moc elektronicky pri vydávaní rozhodnutí v správnom konaní. Schválením poslaneckého návrhu zákona sa vytvoria podmienky pre podávanie prihlášok na štúdium na stredné školy v elektronickej podobe, rýchlejšie vybavovanie podaní medzi školou a zákonnými zástupcami detí a žiakov a pre zníženie administratívnej náročnosti vnútorných procesov v školách a školských zariadeniach zavedením možnosti viesť časť dokumentácie podľa § 11 školského zákona ako elektronické registratúrne záznamy.

Poslanecký návrh zákona tiež reaguje na aktuálnu požiadavku okresných úradov v sídle kraja v súvislosti so zabezpečovaním koordinácie termínov overovania špeciálnych schopností, zručností alebo nadania pri prijímaní uchádzačov na štúdium na stredných školách v dostatočnom časovom rámci.

Poslanecký návrh zákona nemá podľa predkladateľov vplyv na rozpočet verejnej správy, sociálne vplyvy, vplyvy na podnikateľské prostredie, životné prostredie, na informatizáciu spoločnosti ani na služby verejnej správy pre občana.

**Stanovisko**

Ministerstvo zaujíma k predloženému poslaneckému návrhu zákona nasledovné stanovisko:

Ministerstvo oceňuje poslanecký návrh zákona z hľadiska snahy prispieť k elektronizácii služieb v školstve vrátane efektívneho výkonu verejnej moci elektronicky a s poslaneckým návrhom zákona **súhlasí**.

**Záverom ministerstvo odporúča vláde Slovenskej republiky, aby s predloženým návrhom** poslancov Národnej rady Slovenskej republiky Evy Smolíkovej, Andreja Danka, Tibora Bernaťáka a Tibora Jančulu na vydanie zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (tlač 774) **vyslovila súhlas.**